A POLITIKAI ÉS BIZTONSÁGI BIZOTTSÁG EUPOL COPPS/1/2009 HATÁROZATA
(2009. május 27.)
az Európai Unió palesztin területeken folytatott rendőri missziója (EUPOL COPPS) vonatkozásában a hozzájáruló felek bizottságának létrehozásáról
(2009/412/KKBP)
A POLITIKAI ÉS BIZTONSÁGI BIZOTTSÁG,
tekintettel az Európai Unióról szóló szerződésre és különösen annak 25. cikke harmadik bekezdésére,
tekintettel az Európai Unió palesztin területeken folytatott rendőri missziójáról (EUPOL COPPS) szóló, 2005. november 14-i 2005/797/KKBP tanácsi együttes fellépésre (1), és különösen annak 12. cikke (3) bekezdésére,
mivel:
(1)
A 2005/797/KKBP tanácsi együttes fellépés 12. cikke (3) bekezdésének értelmében a Tanács felhatalmazta a Politikai és Biztonsági Bizottságot (PBB), hogy az EUPOL COPPS hozzájáruló feleinek bizottságának létrehozásához szükséges döntést meghozza.
(2)
Az Európai Tanács 2001. június 15-16-i göteborgi ülésén elfogadott következtetések megállapították a harmadik államok rendfenntartó missziókhoz történő hozzájárulásának irányadó elveit és szabályait. A Tanács 2002. december 10-én jóváhagyta „A nem EU-tagállamoknak az EU polgári válságkezelési műveleteiben való részvételére vonatkozó konzultációk és szabályok” elnevezésű dokumentumot, amely továbbfejlesztette a harmadik államok polgári válságkezelési műveletekben való részvételének szabályait, beleértve a hozzájáruló felek bizottságának létrehozását is.
(3)
Az EUPOL COPPS működő hozzájáruló felek bizottságának kulcsszerepet kell játszania a misszió napi irányításában. Ennek a bizottságnak kell lennie annak a fő fórumnak, ahol a misszió napi irányításához kapcsolódó valamennyi probléma megvitatásra kerül. A misszió politikai ellenőrzését és stratégiai irányítását gyakorló PBB-nek figyelembe kell vennie a hozzájáruló felek bizottságának véleményét,
A KÖVETKEZŐKÉPPEN HATÁROZOTT:
1. cikk
A bizottság létrehozása
Az Európai Unió palesztin területeken folytatott rendőri missziója (EUPOL COPPS) vonatkozásában létrejön a hozzájáruló felek bizottsága (HFB).
2. cikk
Feladatok
(1) A HFB kifejtheti nézeteit. A PBB figyelembe veszi e nézeteket, és gyakorolja a misszió politikai ellenőrzését és stratégiai irányítását.
(2) A HFB feladat-meghatározását „A nem EU-tagállamoknak az EU polgári válságkezelési műveleteiben való részvételére vonatkozó konzultációk és szabályok” című dokumentum tartalmazza.
3. cikk
Összetétel
(1) A HFB megbeszélésein valamennyi uniós tagállam jogosult részt venni. A misszió napi irányításában azonban csak a hozzájáruló államok vesznek részt. A misszióban részt vevő harmadik államok képviselői jelen lehetnek a HFB ülésein. Az Európai Közösségek Bizottságának képviselője szintén jelen lehet a HFB ülésein.
(2) A HFB a misszióvezetőtől rendszeres tájékoztatást kap.
4. cikk
Az elnök
Az EUPOL COPPS vonatkozásában a HFB elnöki tisztét a 2. cikk (2) bekezdésében említett feladat-meghatározással összhangban a főtitkár/főképviselő képviselője tölti be az elnökséggel szoros együttműködésben.
5. cikk
Ülések
(1) A HFB-t az elnök rendszeresen hívja össze. A körülményektől függően az elnök saját kezdeményezésére vagy bármely részt vevő állam képviselőjének kérésére rendkívüli ülést hívhat össze.
(2) Az elnök az ülést megelőzően körbeküldi az ülés tervezett napirendjét és az üléshez kapcsolódó anyagokat. Az elnök felel a HFB megbeszélésein elért eredményeknek a PPB-hez való továbbításáért.
6. cikk
Titoktartás
(1) A 2001. március 19-i 2001/264/EK tanácsi határozattal (2) összhangban, a HFB üléseire és eljárási rendjére a Tanács biztonsági szabályzatát kell alkalmazni. Különösen a HFB képviselőinek kell a megfelelő biztonsági átvilágítással rendelkezniük.
(2) A HFB tanácskozásaira szakmai titoktartási kötelezettség vonatkozik.
7. cikk
Hatálybalépés
Ez a határozat elfogadásának napján lép hatályba.
Kelt Brüsszelben, 2009. május 27-én.